CELEX: 
Language: fi
Date: 2020-12-18 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston direktiivin (EU) 2018/1972 täydentämisestä vahvistamalla unionin yhteinen matkapuhelujen terminoinnin enimmäismaksu ja unionin yhteinen kiinteän verkon puhelujen terminoinnin enimmäismaksu

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Ehdotuksen oikeusperusta ja tavoite
            
            
               Tällä delegoidulla asetuksella säädetään matkapuheluille ja kiinteän verkon puheluille unionin yhteinen terminoinnin enimmäismaksu (jota kutsutaan myös ”kohdeverkkomaksuksi” tai ”laskevan liikenteen maksuksi”). Sitä sovelletaan kaikkiin kiinteän ja matkapuhelinverkon terminointipalvelujen tarjoajiin unionissa. Puhelujen terminointimaksuilla tarkoitetaan tukkuhintoja, joita teleoperaattorit perivät toisiltaan toisen operaattorin verkosta tulevien puhelujen välittämisestä käyttäjille omassa verkossaan.
            
            
               Eurooppalaisen sähköisen viestinnän säännöstön
                  1
                eli direktiivin 2018/1972 75 artiklan mukaan komission on annettava 31. joulukuuta 2020 mennessä delegoitu säädös, jolla asetetaan yhtenäinen unionin laajuinen matkaviestinverkon puheliikenteen enimmäismääräinen terminointimaksu ja yhtenäinen unionin laajuinen kiinteän verkon puheliikenteen enimmäismääräinen terminointimaksu. Samaisen 75 artiklan mukaan komission on terminointimaksuja määritellessään noudatettava direktiivin liitteessä III esitettyjä periaatteita, teknisiä kriteerejä ja muuttujia. Direktiivin 2018/1972 75 artiklan 2 ja 3 kohdan mukaan komission on tarkasteltava delegoitua säädöstä uudelleen joka viides vuosi ja pohdittava siinä yhteydessä, onko edelleen tarpeen soveltaa yhteisiä unionin laajuisia puheliikenteen terminointimaksuja. 
            
            
               Tämän delegoidun säädöksen tavoitteena on yhdenmukaistaa täysin kiinteän verkon puhelujen terminointimaksut ja matkapuhelujen terminointimaksut. Tämä edistää sisämarkkinoiden kehitystä ja vähentää merkittävästi unionin sisäisiä kaupan esteitä jäsenvaltioiden välillä. Kansallisilla sääntelyviranomaisilla ei tämän jälkeen enää ole toimivaltaa säännellä terminointimaksuja, koska maksuja säännellään unionin tasolla. Näin ollen niiden ei enää tarvitse laatia ja päivittää kustannusmalleja tehokkaan tarjonnan hintojen laskemiseksi. Tätä kautta delegoitu säädös vähentää merkittävästi niiden hallinnollista taakkaa. 
            
            
               Delegoidun säädöksen yleinen tausta
            
            
               Matkapuhelujen ja kiinteän verkon puhelujen terminointimaksuja on säännelty unionissa parinkymmenen vuoden ajan. Vuonna 2003 komissio sisällytti matkapuhelujen ja kiinteän verkon puhelujen terminointimarkkinat suositukseen, joka sisältää luettelon ennakkosääntelyn alaisiksi tulevista merkityksellisistä markkinoista
                  2
                (’merkityksellisistä markkinoista annettu suositus’). Komissio suositteli kansallisille sääntelyviranomaisille sittemmin myös vuonna 2007
                  3
                ja 2014
                  4
                antamissaan merkityksellisiä markkinoita koskevissa suosituksissa, että ne jatkaisivat näiden markkinoiden sääntelyä. Huomioitavaa on, että terminointimarkkinoita ei enää löydy ennakkosääntelyn alaisten markkinoiden luettelosta uudessa merkityksellisiä markkinoita koskevassa suosituksessa, joka on määrä antaa samanaikaisesti tämän asetuksen kanssa joulukuun 2020 loppuun mennessä. Tämä johtuu siitä, että tällä asetuksella säädetyt unionin laajuiset puhelujen terminointimaksut tulevat rajoittamaan operaattorien mahdollisuuksia ylihinnoitteluun. Tämän seurauksena terminointimarkkinat eivät enää läpäise unionin tasolla tehtävää kolmen kriteerin testiä.
            
            
               Vuonna 2009 komissio antoi suosituksen kiinteän ja matkaviestintäverkon terminointimaksujen eli kohdeverkkomaksujen sääntelystä (’terminointimaksusuositus’)
                  5
               . Terminointimaksusuosituksella pyrittiin varmistamaan, että käyttöoikeusdirektiivin
                  6
               13 artiklassa asetettua hintavalvontavelvoitetta sovelletaan yhdenmukaisesti. Terminointimaksusuositus sisälsi yhteisen menetelmän kustannussuuntautuneiden terminointimaksujen laskemista varten. Menetelmä salli ainoastaan tehokkaasti toimivalle operaattorille koituvien kustannusten kattamisen (ns. puhdas alhaalta ylöspäin suuntautuva pitkän aikavälin lisäkustannuksiin perustuva kustannuslaskentamenetelmä eli puhdas BU-LRIC-malli
                  7
               ). Vuonna 2018 julkaistussa terminointimaksusuosituksen arviointiraportissa
                  8
                todettiin, että unionissa esiintyy edelleen eroja terminointimaksuissa ja erot haittaavat sisämarkkinoiden kehittymistä, vääristävät kilpailua ja heikentävät sääntelyn ennakoitavuutta ja oikeusvarmuutta unionissa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               
                     9
                  Avoin julkinen kuuleminen 
            
            
               Direktiivin 2018/1972 75 artiklan mukaan unionin laajuisten terminoinnin enimmäismaksujen on koskettava ”kaikkia palveluntarjoajia, jotka tarjoavat missä tahansa jäsenvaltiossa matkaviestinverkon puheliikenteen terminointipalveluja tai kiinteän verkon terminointipalveluja”. Direktiivin liitteessä säädetään periaatteet, kriteerit ja muuttujat, joita komission on noudatettava enimmäismaksuja määritellessään. Direktiivissä kuitenkin jätetään tietyt enimmäismaksun toteutukseen liittyvät näkökohdat käsiteltäviksi delegoidulla säädöksellä. Näitä ovat esimerkiksi niiden palvelujen tarkat määritelmät, joihin enimmäismaksua sovelletaan sekä mahdollisuus siirtymäkauteen, joka antaa jäsenvaltioilla aikaa mukauttaa aiemmin asetettuja enimmäismaksuja, jos se on tarpeen.
            
            
               Kuulemisessa kuultiin näkemyksiä sähköisen viestinnän verkkojen ja palvelujen tarjoajilta, kansallisilta sääntelyviranomaisilta, Euroopan sähköisen viestinnän sääntelyviranomaisten yhteistyöelimeltä (BEREC) ja muilta sidosryhmiltä, kuten muiden alojen viranomaisilta ja toimialajärjestöiltä, kuluttajajärjestöiltä, ajatushautomoilta, tutkijoilta, lakiasiaintoimistoilta, konsulttitoimistoilta ja yksityishenkilöiltä. 
            
            
               Kuuleminen kesti 12 viikkoa (26.7.–8.11.2019), ja se toteutettiin kyselynä Euroopan komission julkisten kuulemisten portaalissa. Kuulemisen tavoitteena oli kerätä palautetta ja näkemyksiä unionin yhteisen puhelujen terminoinnin enimmäismaksun toteutuksesta, jotta se tapahtuisi johdonmukaisesti, ennakoitavasti, tehokkaasti ja läpinäkyvästi. Kysely sisälsi teknisluonteisia kysymyksiä, jotka oli suunnattu pääasiassa markkinoista paljon kokemusta omaaville toimijoille, kuten kansallisille sääntelyviranomaisille, BERECille, toimiala- ja kuluttajajärjestöille ja operaattoreille. Se sisälsi myös muita toteutukseen liittyviä kysymyksiä liittyen esimerkiksi siirtymäkauden tarpeeseen, hinnoitteluun liittymättömien velvoitteiden tarpeeseen sekä siihen, miten terminointimaksut saataisiin pidettyä kustannustehokkaina pitkällä aikavälillä.
            
            
               Vastaajia oli 68: 32 yritystä (enimmäkseen operaattoreita), kuusi elinkeinoelämän järjestöä, 19 EU-kansalaista, yksi EU:n ulkopuolinen kansalainen, yhdeksän viranomaista (kansallisia sääntelyviranomaisia, ministeriöitä ja BEREC) ja yksi kansalaisjärjestö. Vastauksia tuli 22 jäsenvaltiosta. Kyselyyn osallistui myös kolme yritystä Euroopan talousalueen (ETA) ulkopuolelta. Osassa EU:hun sijoittautuneista vastaajista määräysvaltaa käyttävät tällä hetkellä EU:n ulkopuolisista maista tulevat omistajat. Osa vastaajista oli saman konsernin tytäryhtiöitä. 
            
            
               Jäsenvaltioiden kuuleminen (asiantuntijaryhmä) 
            
            
               EU:n puhelujen terminointimaksuja käsittelevä epävirallinen asiantuntijaryhmä perustettiin 6. marraskuuta 2019 avustamaan komissiota terminointimaksuja koskevan delegoidun säädöksen valmistelussa. Asiantuntijaryhmä koostui kansallisten sääntelyviranomaisten edustajista ja se kokoontui ensimmäisen kerran Brysselissä 10. helmikuuta 2020
                  10
               . Edustettuina olivat seuraavat jäsenvaltiot: Itävalta, Belgia, Bulgaria, Kroatia, Kypros, Tšekki, Suomi, Ranska, Unkari, Irlanti, Italia, Liettua, Malta, Alankomaat, Puola, Portugali, Romania, Slovenia ja Ruotsi. Kokouksessa keskusteltiin seuraavista aiheista: terminointipalvelujen määritelmä, hybridipalvelut, asteittaisuus ja siirtymäaika, EU:n ulkopuolisista maista tulevat puhelut sekä hinnoitteluun liittymättömät velvoitteet. Kokouksen jälkeen 18 jäsentä toimitti kirjallisen vastauksen niille kokouksen jälkeen toimitettuihin kysymyksiin. 
            
            
               Asiantuntijaryhmän toinen kokous pidettiin videokokouksena 11. syyskuuta 2020
                  11
               . Edustettuina olivat seuraavat jäsenvaltiot: Itävalta, Belgia, Bulgaria, Kroatia, Kypros, Tšekki, Tanska, Ranska, Suomi, Saksa, Kreikka, Unkari, Irlanti, Italia, Latvia, Liettua, Luxemburg, Malta, Puola, Portugali, Romania, Slovakia, Slovenia, Espanja ja Ruotsi. Kokouksessa keskusteltiin delegoidun säädöksen luonnoksesta ja siihen liittyvästä komission yksiköiden valmisteluasiakirjasta ja erityisesti seuraavista näkökohdista: liitännäistoimintojen sisällyttäminen terminointipalvelujen määritelmään, ei-maantieteellisiin muihin kuin matkapuhelinnumeroihin soitettujen kohtelu, kriteerit EU:n ulkopuolelta tulevien puhelujen sisällyttämiselle delegoidun säädöksen soveltamisalaan ja terminoinnin enimmäismaksujen toteutus. Kokouksen jälkeen 12 jäsentä toimitti kirjallisen lausunnon, jossa esitettiin yhteenveto kokouksessa annetusta palautteesta tai täydennettiin sitä.
            
            
               Delegoidun säädöksen ja siihen liittyvän komission yksiköiden valmisteluasiakirjan luonnosten tarkistetut versiot toimitettiin asiantuntijaryhmälle 11. marraskuuta 2020. Useat jäsenet esittivät huomautuksia 18. marraskuuta mennessä ja lopulliset luonnokset toimitettiin asiantuntijaryhmälle 7. joulukuuta 2020.
            
         
         
            
               BERECin lausunto
            
            
               BEREC antoi lausuntonsa delegoidun säädöksen luonnoksesta 15. lokakuuta 2020. Luonnos oli toimitettu BERECille yhdessä komission yksiköiden valmisteluasiakirjan kanssa 29. heinäkuuta 2020.
            
            
               BEREC oli samaa mieltä ehdotetusta terminointipalvelujen määritelmästä, joka perustuu vastaanottavaan numeroon. BERECin mukaan delegoidussa säädöksessä olisi selvennettävä, että ”unionista soitettavat ja unioniin tulevat puhelut” viittaavat jäsenvaltioiden kansallisiin numerointisuunnitelmiin kuuluvista numeroista soitettuihin tai niihin tuleviin puheluihin, eivät soittajan tai vastaajan fyysiseen sijaintiin. 
            
            
               BEREC katsoi, että jos komissio aikoo säilyttää liitännäistoiminnot terminointipalvelujen määritelmässä ja kun niitä ei ollut nimenomaisesti sisällytetty kustannusmalliin, komission olisi varmistettava kustannusmallin tuloksiin lisätyllä varmuusmarginaalilla, että niiden kustannukset katetaan. 
            
            
               Ei-maantieteellisten muiden kuin matkapuhelinnumeroiden sisällyttämisestä delegoidun säädöksen soveltamisalaan BEREC totesi, että tällainen sisällyttäminen ei ollut perusteltua, koska useimpiin näistä numerointialueista, erityisesti lisäarvopalvelujen numeroista, ei liity ”terminointimonopolin” piirteitä, joten niiden terminointimaksun sääntely ei olisi oikeutettua. Tiettyjen muiden ei-maantieteellisten numerojen, kuten kiinteän verkon nomadisten (päätelaitteen rajatun liikkuvuuden tietyllä alueella sallivien) palvelujen tai hätäpalvelunumerojen osalta BEREC kuitenkin piti hintasäännöstelyä mahdollisesti perusteltuna.
            
            
               BEREC oli samaa mieltä unionin laajuisten terminoinnin enimmäismaksujen tasosta sekä ehdotetusta toteutusmallista (asteittaisuus matkapuheluille, siirtymäkausi kiinteän verkon puheluille).
            
            
               BEREC kannatti myös säännöstä, jolla kaikki sellaisista EU:n ulkopuolista maista tulevat puhelut, joissa terminointimaksut vastaavat unionin laajuisia terminointimaksuja, otetaan delegoidun säädöksen soveltamisalaan. Se tosin huomautti, että tämä voi täytäntöönpanossa vaikeuttaa kyseisen artiklan laajaa sovellettavuutta, kun esimerkiksi EU:n ulkopuolisten maiden terminointimaksuista voi olla vaikeaa saada luotettavaa tietoa. 
            
            
               Lopuksi BEREC korosti, että myös muuta kuin hintasääntelyä tarvitaan edelleen, jotta kilpailu terminointimarkkinoiden jälkeisillä markkinoilla voidaan varmistaa, ja että komission on erittäin tärkeää selvittää viimeisimmät tiedossa olevat terminointihinnat kaikista jäsenvaltioista ennen kuin delegoitu säädös tulee voimaan.
            
            
               Direktiivin 2018/1972 75 artiklan mukaan komission on otettava BERECin lausunto huomioon mahdollisimman tarkasti.
            
            
               Kerro mielipiteesi -sivuston kautta saatu palaute
            
            
               Sidosryhmiltä pyydettiin 25.8.–22.9.2020 välisenä aikana palautetta delegoidun säädöksen luonnoksesta komission Kerro mielipiteesi -sivuston kautta. Vastauksia saatiin 49: 29 operaattoreilta, 12 toimialajärjestöiltä, kaksi kansallisilta sääntelyviranomaisilta (UKE, NMHH), yksi Saksan liittovaltion talous- ja energiaministeriöltä ja viisi yksityishenkilöiltä (anonyymisti). Muutamat yritykset toimittivat useamman kuin yhden vastauksen (esim. O2 Tšekki ja O2 Slovakia). Kaikki vastaukset ovat julkisia
                  12
               .
            
            
               Suuret operaattorit kannattavat yleisesti ottaen korkeampia maksuja ja pidempiä siirtymiä. Osa kritisoi perustana olevaa kustannusmallia ja viittaa covid-19-pandemian epäsuotuisaan investointi-ilmapiiriin ja taloudellisiin seurauksiin. Vaihtoehtoiset operaattorit ja matkaviestinnän virtuaaliverkko-operaattorit tukevat voimakkaasti ehdotettuja hintatasoja. Kiinteän verkon operaattorit erityisesti jäsenvaltioissa, joissa kiinteän verkon puhelujen terminointimaksut ovat korkeita, peräänkuuluttivat korkeampia kiinteän verkon terminoinnin hintatasoja. Unkarin kansallinen sääntelyviranomainen kannattaa yleisesti ottaen delegoidun asetuksen luonnosta, mutta kaipaa tiettyjä selvennyksiä. Puolan kansallinen sääntelyviranomainen taas pääasiassa korostaa pidemmän sopeutumisajan tarvetta. Saksan liittovaltion talous- ja energiaministeriö pyytää covid-19-tilanteen perusteella kustannusmallin uudelleentarkastelua ja pidempää täytäntöönpanokautta.
            
            
               Kustannusmallia koskeva kuuleminen
            
            
               Direktiivissä 2018/1972 otetaan huomioon puhelujen terminointimarkkinoiden erityispiirteet ja edellytetään, että terminointipalvelujen kustannukset lasketaan käyttäen perustana ennakoivaa pitkän aikavälin lisäkustannusten menetelmää (LRIC). LRIC-mallissa otetaan huomioon vain ne kustannukset, jotka johtuvat tietyn lisäyksen toteuttamisesta. Lisäkustannusperiaatteessa allokoidaan ainoastaan sellaiset tehokkaasta toiminnasta aiheutuvat kustannukset, jotka poistuisivat, jos lisäyksen muodostavaa suoritetta ei enää tarjottaisi (ollen siis vältettävissä olevia kustannuksia), ja siten se edistää tehokasta tuotantoa ja kulutusta ja minimoi potentiaaliset kilpailuvääristymät. 
            
            
               Arvioidakseen tukkutason terminointipalvelujen tarjonnan kustannuksia unionissa delegoitua säädöstä varten ja direktiivin 2018/1972 liitteen III vaatimusten mukaisesti komissio teetti ulkopuolisella konsultilla kaksi riippumatonta kustannusselvitystä: yhden matkaviestinverkoista
                  13
                ja yhden kiinteistä verkoista
                  14
               . Tavoitteena oli rakentaa kaksi erillistä kustannusmallia, joilla voitaisiin arvioida matkapuhelujen ja kiinteän verkon puhelujen terminointipalvelujen tukkutason kustannuksia. 
            
            
               Matkapuhelujen kustannusmallia kehitettiin maaliskuun 2018 puolivälistä heinäkuun 2019 puoliväliin ja kiinteän verkon puhelujen kustannusmallia syyskuusta 2018 marraskuuhun 2019. Selvityksissä luotiin samankaltaisella rakenteella 28 mallia, jotka mahdollisuuksien mukaan perustuivat maakohtaisiin lähtötietoihin. Malleilla pyrittiin mahdollisimman paljon helpottamaan matkaviestinnän/kiinteän verkon tukkukustannusten arviointia niissä maissa, joille ne luotiin
                  15
               . Malleissa käytetään mahdollisuuksien mukaan maakohtaista tietoa ja muutoin EU-/ETA-alueen keskiarvoja tai yleisiä arvoja. Matkaviestinnän kustannusmalli julkaistiin 24. heinäkuuta 2019 ja kiinteän verkon kustannusmalli 26. marraskuuta 2019.
            
            
               Kustannusmalleista on kuultu laajasti kansallisia sääntelyviranomaisia, operaattoreita ja muita sidosryhmiä. Näkemyksiä on kerätty työpajoissa ja lausuntokierroksilla koko prosessin ajan. Sidosryhmiä kuultiin myös itse tiedonkeruuhankkeiden rakenteesta ja sisällöstä. Kummallekin hankkeelle perustettiin kansallisten sääntelyviranomaisten asiantuntijoista koostuva ohjauskomitea, joka tapasi säännöllisesti komission yksiköiden ja konsultin kanssa
                  16
               .
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Sääntelyvälineen tarkoituksenmukaisuus
            
            
               Koska delegoidulla säädöksellä on tarkoitus säätää matkapuheluille ja kiinteän verkon puheluille molemmille oma unionin yhteinen enimmäisterminointimaksu kaikille kiinteän ja matkapuhelinverkon terminointipalvelujen tarjoajille unionissa, paras sääntelytapa on delegoitu asetus, jota sovellettaisiin suoraan matkapuhelujen ja kiinteän verkon puhelujen terminointipalvelujen tarjoajiin. Tällä sääntelymuodolla vältettäisiin myös täytäntöönpanon tarpeettomat viivästykset, joita saattaisi aiheutua viiveistä säännösten sisällyttämisessä kansalliseen lainsäädäntöön.
            
         
         
            
               Yhteenveto 
            
            
               Delegoitu asetus koostuu seuraavista pääelementeistä:
            
            
               Siinä määritellään matkapuhelujen ja kiinteän verkon puhelujen terminointipalvelut niin, että terminointipalvelun keskeisenä tekijänä on vastaajan numero, joka sisältyy unionin alueeseen kuuluvien maantieteellisten alueiden E.164-maatunnuksia vastaavaan johonkin kansalliseen numerointisuunnitelmaan. Vastaajan numero on myös tekijä, jonka perusteella tietty terminointipalvelu luokitellaan kiinteän verkon terminointipalveluksi (maantieteellisiin numeroihin tai ei-maantieteellisiin muihin kuin matkapuhelinnumeroihin, joiden terminointi tapahtuu ”perinteisesti” ja joiden kohdalla vallitsee terminointimonopoli, eli kiinteän verkon nomadisiin ja hätäpalvelunumeroihin terminoitavat puhelut) tai matkaviestinverkon terminointipalveluksi (matkapuhelinnumeroon terminoitavat puhelut). Terminointipalveluja ovat millä tahansa teknologialla tarjotut palvelut, joilla terminointipalvelun tarjoaja terminoi puheluja. Tämä edellyttää, että palvelun tarjoajalla on oikeudellinen ja tekninen määräysvalta kyseiseen numeroon ja sillä on yhteenliitäntä vähintään yhteen muuhun kuin sen omaan verkkoon. Näihin palveluihin ei sisälly muita liitännäistoimintoja kuin yhteenliitäntäportit. Määritelmä ei sisällä koneellista M2M-tiedonsiirtoa, koska M2M-numeroalueilla tarjottavia palveluja ei käytetä henkilöviestintään – mikä on ehtona kuulumiselle tämän asetuksen soveltamisalaan – vaan koneiden ja laitteiden väliseen viestintään. 
            
            
               Asetuksessa säädettyjä terminointihintoja sovelletaan unioninumerosta tai unioninumeroon soitettuihin puheluihin. Unioninumerolla tarkoitetaan numeroa, joka sisältyy unionin alueeseen kuuluvien maantieteellisten alueiden E.164-maatunnuksia vastaavaan johonkin kansalliseen numerointisuunnitelmaan. Enimmäisrajat eivät koske EU:n ulkopuolisten maiden numeroista tulevia puheluja (numeroista, jotka eivät ole unioninumeroja), elleivät ne tule i) sellaisen EU:n ulkopuolisen terminointipalvelujen tarjoajan verkosta, joka soveltaa unioninumeroista sen verkkoon tuleviin puheluihin enintään delegoidussa säädöksessä vahvistettujen suuruisia (matkapuhelujen ja/tai kiinteän verkon puhelujen) terminointimaksuja tai ii) sellaisen tämän asetuksen liitteessä mainitun EU:n ulkopuolisen maan kansalliseen numerointisuunnitelmaan kuuluvasta numerosta, jossa terminointimaksut asetetaan noudattaen direktiivin 2018/1972 75 artiklaa ja liitettä III vastaavia periaatteita. 
            
            
               Lopullinen kustannustehokas terminointimaksu perustuu konsultin direktiivin 2018/1972 75 artiklan ja liitteen III periaatteita, kriteerejä ja muuttujia noudattaen kehittämän kustannusmallin tuloksiin niin, että vertailukohdaksi otetaan kustannusmallin perusteella korkeimman kustannustason maa ja sen kustannuksiin lisätään varmuusmarginaali, jonka myötä kustannukset voidaan kattaa kaikissa jäsenvaltioissa. Lopulliset tehokkaat unionin laajuiset puhelujen terminoinnin enimmäismaksut ovat 0,2 senttiä minuutilta matkapuhelujen osalta ja 0,07 senttiä minuutilta kiinteän verkon puhelujen osalta.
            
            
               Koska matkapuhelujen terminointimaksut ovat tällä hetkellä keskimäärin huomattavasti korkeampia kuin kustannustehokas maksu, asetuksessa säädetään kolmen vuoden siirtymästä, joka mahdollistaa kustannustehokkaan maksun sujuvan käyttöönoton. Siirtymän aikana terminointipalvelujen tarjoajat niissä jäsenvaltioissa, joihin siirtymää sovelletaan, voivat soveltaa unionin yhteisestä matkapuhelujen terminoinnin enimmäismaksusta poikkeavia maksuja. Siirtymässä matkapuhelujen terminoinnin enimmäismaksu minuuttia kohden on 0,7 senttiä vuonna 2021, 0,55 senttiä vuonna 2022, 0,4 senttiä vuonna 2023 ja päätyy unionin yhteiseen matkapuhelujen terminoinnin enimmäismaksuun eli 0,2 senttiin vuodesta 2024 alkaen. 
            
            
               Joissain jäsenvaltioissa matkapuhelujen nykyiset säännellyt terminoinnin enimmäismaksut ovat vuosille 2021, 2022 ja 2023 siirtymässä asetettuja enimmäismaksuja alhaisemmat ja lähellä unionin yhteistä matkapuhelujen terminoinnin enimmäismaksua. Jotta kuluttajahinnat eivät näissä jäsenvaltioissa nousisi säänneltyjen terminointimaksujen tilapäisen nousun vuoksi, kyseisissä jäsenvaltioissa pitäisi voida jatkaa matkapuhelujen nykyisten säänneltyjen terminointimaksujen soveltamista siihen vuoteen asti, jona tällä asetuksella säädetty terminointimaksu on samalla tai alhaisemmalla tasolla kuin kyseisten jäsenvaltioiden senhetkiset terminointimaksut. Poikkeuksena on Kypros, jossa terminointimaksu on tällä hetkellä 0,17 senttiä minuutilta. Kyproksessa matkapuhelujen terminointimaksu voidaan nostaa nykyisestä 0,17 sentistä lopulliseen tehokkaaseen terminointimaksuun eli 0,2 senttiin jo tämän asetuksen soveltamisajankohdan alusta vuonna 2021. 
            
            
               Vuonna 2021 matkapuhelujen terminoinnin enimmäismaksut minuuttia kohden pysyvät siis nykytasollaan seuraavissa jäsenvaltioissa (vertailun helpottamiseksi euroissa ilmaistuna): Ruotsi (0,207 senttiä), Portugali (0,36 senttiä), Malta (0,4045 senttiä), Irlanti (0,43 senttiä), Unkari (0,474 senttiä), Tanska (0,517 senttiä), Alankomaat (0,581 senttiä), Kroatia (0,596 senttiä), Kreikka (0,622 senttiä), Espanja (0,64 senttiä) ja Italia (0,67 senttiä). Seuraavina vuosina (2022–2023) siirtymähintaa aletaan soveltaa näihin jäsenvaltioihin, kun se saavuttaa tason, joka on sama tai alhaisempi kuin kyseisissä jäsenvaltioissa tuolloin vallitsevat matkapuhelujen terminointimaksut. Vuodesta 2024 lähtien kaikissa jäsenvaltioissa sovelletaan unionin yhteistä matkapuhelujen terminoinnin enimmäismaksua. 
            
            
               Koska kiinteän verkon puhelujen säänneltyjen terminointimaksujen keskiarvo on tällä hetkellä lähellä lopullista kustannustehokasta maksua (poikkeuksina Puola ja Suomi), tässä asetuksessa ei säädetä niille siirtymää. Koska kiinteän verkon nykyisten terminointimaksujen ja lopullisen kustannustehokkaan maksun välillä esiintyy kuitenkin huomattavia eroja, asetuksessa säädetään siirtymäkausi vuodelle 2021. Siirtymäkausi mahdollistaa asteittaisen siirtymisen unionin yhteiseen kiinteän verkon puhelujen terminoinnin enimmäismaksuun. 
            
            
               Siirtymäkauden salliminen on perusteltua, kun nykyiset terminointimaksut ovat huomattavasti korkeampia kuin unionin yhteinen kiinteän verkon puhelujen terminoinnin enimmäismaksu. Kahta lukuun ottamatta kaikissa jäsenvaltioissa, joissa nykyiset terminointimaksut ovat yli 0,0875 senttiä minuutilta (unionin yhteinen kiinteän verkon puhelujen terminoinnin enimmäismaksu plus 25 %), kiinteän verkon puhelujen terminoinnin enimmäismaksun pitäisi vuonna 2021 olla nykyinen maksu vähennettynä 20 prosentilla. Puolassa ja Suomessa, jotka eivät toistaiseksi ole noudattaneet komission suosituksessa 2009/396/EY
                  17
                esitettyjä periaatteita ja joissa kiinteän verkon terminointimaksut ovat hyvin korkeita, 20 prosentin vähennys olisi liian pieni askel kohti unionin yhteistä kiinteän verkon puhelujen terminoinnin enimmäismaksua. Siksi niiden enimmäismaksun olisi siirtymäkautena oltava sama kuin siinä jäsenvaltiossa (kyseistä kahta jäsenvaltiota lukuun ottamatta), jossa maksu on siirtymäkautena korkein. Näin ollen siirtymäkauden enimmäismaksut minuutilta ovat seuraavat (vertailun helpottamiseksi euroissa ilmaistuna): Itävalta (0,089 senttiä), Belgia (0,093 senttiä), Kroatia (0,075 senttiä), Tšekki (0,099 senttiä), Suomi (0,111 senttiä), Latvia (0,076 senttiä), Liettua (0,072 senttiä), Luxemburg (0,110 senttiä), Alankomaat (0,111 senttiä), Puola (0,111 senttiä), Romania (0,078 senttiä) ja Slovakia (0,078 senttiä).
            
            
               Jäsenvaltioissa, joissa 20 prosentin vähennys johtaa maksuun, joka on sama tai alempi kuin kustannustehokas lopullinen maksu eli 0,07 senttiä, ei tarvita erillistä siirtymäkauden maksua. Näin ollen näiden jäsenvaltioiden maksut ovat vuonna 2021 unionin yhteisen kiinteän verkon puhelujen terminoinnin enimmäismaksun tasolla
                  18
               .
            
            
               Tässä asetuksessa viitataan ainoastaan puhelujen terminointipalvelujen tarjoajille asetettavaan hinnoitteluvelvoitteeseen. Muunlaiset velvoitteet, joita kansalliset sääntelyviranomaiset asettavat säännellessään markkinoita alueellaan, eivät kuulu tämän asetuksen soveltamisalaan. 
            
            
               KOMISSION DELEGOITU ASETUS (EU) …/…,
            
            
               annettu 18.12.2020,
            
            
               Euroopan parlamentin ja neuvoston direktiivin (EU) 2018/1972 täydentämisestä vahvistamalla unionin yhteinen matkapuhelujen terminoinnin enimmäismaksu ja unionin yhteinen kiinteän verkon puhelujen terminoinnin enimmäismaksu
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon eurooppalaisesta sähköisen viestinnän säännöstöstä 11 päivänä joulukuuta 2018 annetun Euroopan parlamentin ja neuvoston direktiivin (EU) 2018/1972
                  19
                ja erityisesti sen 75 artiklan 1 kohdan,
            
            
               sekä katsoo seuraavaa:
            
         
         
            
               (1)Direktiivin (EU) 2018/1972 75 artiklan 1 kohdan nojalla komission on määrä asettaa delegoidulla säädöksellä yhtenäinen unionin laajuinen matkaviestinverkon puheliikenteen enimmäismääräinen terminointimaksu ja yhtenäinen unionin laajuinen kiinteän verkon puheliikenteen enimmäismääräinen terminointimaksu, jotta voidaan vähentää puhelujen tukkutason terminointiin liittyviin kilpailuongelmiin puuttumisesta aiheutuvaa sääntelytaakkaa johdonmukaisesti koko unionissa. Periaatteet, kriteerit ja muuttujat, joita komission olisi noudatettava antaessaan delegoidun säädöksen, esitetään direktiivin liitteessä III.
            
            
               (2)Tämä asetus ei rajoita kansallisten sääntelyviranomaisten toimivaltaa määritellä kansallisten olosuhteiden perusteella merkityksellisiä markkinoita, suorittaa kolmen kriteerin testejä ja määrätä muita kuin hintavalvontaan liittyviä korjaavia toimia direktiivin 2018/1972 64 artiklan 3 kohdan, 67 artiklan ja 68 artiklan mukaisesti. Näin ollen tämän asetuksen voimaantulon ei tule vaikuttaa kiinteän verkon tai matkaviestinverkon terminointipalveluihin liittyviin kansallisten sääntelyviranomaisten huomattavan markkinavoiman yrityksille asettamiin voimassa oleviin muihin kuin hintavelvoitteisiin, jotka täten pysyvät unionin ja kansallisten sääntöjen mukaisesti sovellettavina kunnes niitä tarkastellaan uudelleen.
            
            
               (3)Sääntelyssä on käytännössä todettu, että numero, johon matkapuhelu tai kiinteän verkon puhelu terminoidaan, on keskeisellä sijalla puhelujen terminoinnin kysynnän korvattavuuden ja kilpailudynamiikan kannalta, joten se on tärkein elementti terminointimonopolissa, joka edellyttää sääntelyä. Näin ollen numeroalueen olisi oltava tärkein kriteeri terminointipalvelujen määrittelyssä eli sen määrittelyssä, välitetäänkö puhelu matkapuhelinnumeroon matkapuhelujen terminointipalvelun tapauksessa vai muun tyyppisiin numeroihin, kuten maantieteellisiin numeroihin ja tiettyihin ei-maantieteellisiin numeroihin kiinteän verkon terminointipalvelujen tapauksessa.
            
            
               (4)Terminointipalveluihin olisi sisällytettävä millä tahansa teknologialla tarjotut palvelut, joilla terminoinnin tarjoaja terminoi puheluja esimerkiksi 2G-, 3G-, 4G- tai 5G-verkossa ja/tai WiFin kautta tai minkä tahansa tyyppisessä kiinteässä verkossa puhelun alkuperästä riippumatta.
            
            
               (5)Mikä tahansa matkaviestinverkon tai kiinteän verkon terminointipalvelu edellyttää, että terminoivalla operaattorilla on yhteenliitäntä vähintään yhteen muuhun kuin sen omaan verkkoon. Puhelujen terminointipalvelujen tarjoajiksi olisi siksi katsottava ne tahot, joilla on tekninen valta ja juridinen oikeus käyttää vastaajan numeroa ja reitittää puhelu vastaanottajalle.
            
            
               (6)Terminointipalvelun ulkopuolelle olisi jätettävä liitännäistoiminnot, joita tietyt operaattorit saattavat tarvita tai joita joissain jäsenvaltioissa saatetaan tarvita terminointipalvelujen tarjoamiseksi. Yhteenliitäntäportit, joita tällä hetkellä säännellään monissa jäsenvaltioissa, sen sijaan ovat jokaiselle operaattorille terminointipalvelujen keskeisiä elementtejä, koska liikenteen lisääntyessä tarvitaan lisää kapasiteettia yhteenliitäntää varten, joten ne olisi sisällytettävä terminointipalvelun määritelmään. Puhelujen terminointipalvelujen tarjoaja ei saisi periä mitään muita kustannuksia kuin tällä asetuksella asetetun asianmukaisen terminointimaksun puhelun täydellisestä terminoinnista käyttäjälle verkossaan.
            
            
               (7)Tiettyihin ei-maantieteellisiin numeroihin, kuten lisämaksullisiin palvelunumeroihin, ilmaisnumeroihin ja jaetun kustannuksen numeroihin (lisäarvopalveluihin) soitettujen puhelujen terminointipalvelut eivät toimi kuten tavanomaiset terminointipalvelut, joissa puhelun terminoivalla operaattorilla on monopoli. Tällaisten puhelinpalvelujen tarjoajilla on jonkin verran neuvotteluvoimaa ja ne kykenevät neuvottelemaan terminointimaksusta osana tulonjakosopimusta. Näin ollen terminointipalvelujen tarjoajiin kohdistuu tiettyjä rajoitteita niiden asettaessa hintoja puhelujen terminoinnista tällaisiin ei-maantieteellisiin numeroihin, toisin kuin on puhelujen terminoinnissa maantieteellisiin tai matkapuhelinnumeroihin. Terminointi tällaisiin numeroihin olisi siksi jätettävä tämän asetuksen soveltamisalan ulkopuolelle. Koneiden väliseen M2M-tiedonsiirtoon tarkoitettuja numeroalueita ei pääasiallisesti käytetä henkilöviestintään, koska niissä on kyse dataliikenteestä eikä puheliikenteestä, joten niitä ei pitäisi sisällyttää tämän asetuksen soveltamisalaan, joka on rajattu puheviestintään. 
            
            
               (8)Muun tyyppisiin ei-maantieteellisiin numeroihin, kuten kiinteän verkon nomadisissa palveluissa ja hätäpalveluissa käytettäviin numeroihin, soitettavien puhelujen terminointipalveluilla on terminointimonopolin ominaispiirteet ja niitä tarjotaan kiinteän infrastruktuurin kautta. Näin ollen niiden olisi kuuluttava tämän asetuksen soveltamisalaan ja niitä olisi kohdeltava kiinteän verkon puhelujen terminointipalveluina. 
            
            
               (9)Tiettyjä operaattorien tarjoamia puheensiirtopalveluja ei voida luokitella puhtaasti matkaviestinverkon tai puhtaasti kiinteän verkon palveluiksi, vaan ne ovat hybridipalveluja. Esimerkkejä tällaisista hybridipalveluista ovat erilaiset kotivyöhykepalvelut (home zone -palvelut), joissa puhelut välitetään rajatulla alueella kiinteän verkon numeroon, mutta matkaviestinverkon kautta. Noudattaen puhelujen terminointipalvelujen määritelmää, jossa vastaajan numero on määräävä tekijä, tällaisia hybridipalveluja olisi kohdeltava matkapuhelujen tai kiinteän verkon puhelujen terminointipalveluina riippuen vastaajan numeron tyypistä.
            
            
               (10)Puhelujen terminointipalvelujen säänneltyjä hintoja olisi sovellettava sellaisista numeroista ja sellaisiin numeroihin soitettuihin puheluihin, jotka sisältyvät unionin alueeseen kuuluvien maantieteellisten alueiden E.164-maatunnuksia vastaavaan johonkin kansalliseen numerointisuunnitelmaan (unioninumeroihin). Kaikki EU:n ulkopuolisten maiden numerot ovat muita kuin unioninumeroita. Jos näitä hintoja sovellettaisiin EU:n ulkopuolisista maista unioninumeroon tuleviin puheluihin tapauksissa, joissa EU:n ulkopuolisen maan operaattorit perivät unionin yhteisiä puhelujen terminoinnin enimmäismaksuja korkeampia terminointimaksuja, tai kun tällaisia terminointimaksuja ei säännellä käyttäen kustannustehokkuuden periaatteita, jotka vastaavat direktiivin (EU) 2018/1972 75 artiklassa ja liitteessä III vahvistettuja periaatteita, saatettaisiin vaarantaa tämän asetuksen tavoitteet erityisesti sisämarkkinoiden yhdentymisen suhteen.
            
            
               (11)Alhaiset säännellyt terminointimaksut EU:n ulkopuolisten maiden numeroista unioninumeroihin soitetuille puheluille yhdistettynä korkeisiin ja kustannustehottomiin terminointimaksuihin puheluille EU:n ulkopuolisten maiden numeroihin johtaisivat todennäköisesti korkeampiin terminointimaksuihin puheluille unioninumeroista EU:n ulkopuolisten maiden numeroihin, mikä vaikuttaisi haitallisesti unionin kuluttajahintoihin ja unionin operaattorien kustannusrakenteeseen. Erot siinä, miten paljon unionin operaattorit altistuvat tällaisten korkeita ja kustannustehottomia terminointimaksuja perivien EU:n ulkopuolisten maiden operaattorien terminoimille puheluille, johtaisivat unionin operaattorien kustannusrakenteissa epätasapainoon, jonka syyt eivät ole kyseisten operaattorien itsensä määräysvallassa. Tämä todennäköisesti estäisi sellaisten yleiseurooppalaisten vähittäispalvelupakettien synnyn, joihin sisältyy puheluja tiettyihin EU:n ulkopuolisten maiden numeroihin, koska kyseisiin maihin suuntautuvien puhelujen terminointimaksut olisivat korkeampia, millä taas voisi olla kielteisiä vaikutuksia kuluttajille ja erityisesti yrityksille unionissa. Lisäksi se vääristäisi kilpailua, kun epäsymmetrinen altistuminen EU:n ulkopuolisten maiden numeroihin soitettujen puhelujen korkeille terminointimaksuille asettaisi unionin eri operaattorit keskenään erilaisiin kilpailuolosuhteisiin, mikä myös viime kädessä vääristäisi investointikykyä ja -kannustimia unionissa (sekä operaattoreihin kohdistuvien että niiden tekemien investointien osalta). Kaikki nämä vaikutukset olisivat selvästi ristiriidassa suhteessa tämän asetuksen tavoitteeseen, joka on sisämarkkinoiden yhdentymisen edistäminen poistamalla selvästi kustannukset ylittävistä terminointimaksuista aiheutuvia vääristymiä operaattorien välillä.
            
            
               (12)Jotta unionin yhteisiä terminoinnin enimmäismaksuja sovellettaisiin avoimella, läpinäkyvällä ja syrjimättömällä tavalla ja jotta EU:n ulkopuolisista maista tulevia puheluja jätettäisiin soveltamisalan ulkopuolelle ainoastaan siinä määrin kuin on ehdottoman välttämätöntä sisämarkkinatavoitteiden ja oikeasuhteisuuden varmistamiseksi, tällä asetuksella vahvistettuja enimmäismaksuja olisi sovellettava EU:n ulkopuolisten maiden numeroista unioninumeroihin tuleviin puheluihin silloin, kun EU:n ulkopuolisten operaattoreiden soveltamat puhelujen terminointimaksut unioninumeroista tuleville puheluille ovat samalla tai alemmalla tasolla kuin tällä asetuksella vahvistetut puhelujen terminoinnin enimmäismaksut. Kiinteän verkon puhelujen terminointimaksujen siirtymäkautena vuonna 2021 ja matkapuhelujen terminointimaksujen asteittaisen alentamisen aikana (vuosina 2021–2023) tämän mekanismin käynnistäisivät matkapuhelujen osalta tämän asetuksen 4 artiklan 2–5 kohdassa säädetyt kulloisetkin matkapuhelujen terminoinnin enimmäismaksut. Kiinteän verkon puhelujen osalta vuonna 2021 mekanismin käynnistävät delegoidun asetuksen 5 artiklan 2 kohdassa säädetyt kiinteän verkon puhelujen terminoinnin enimmäismaksut. Unionin puheluterminointipalvelujen tarjoajien olisi sovellettava tällaisia maksuja käyttäen perustana EU:n ulkopuolisten maiden puheluterminointipalvelujen tarjoajien soveltamia tai ehdottamia maksuja.
            
            
               (13)Koska unionin puheluterminointipalvelujen tarjoajien ei aina ole mahdollista tietää EU:n ulkopuolisten maiden operaattorien soveltamia terminointimaksuja, olisi yleensä viimeksi mainittujen tehtävä toimittaa todennettavissa olevat tiedot, joilla todistetaan tarjottavan terminointimaksun taso. Kun kauttakulkuoperaattorit (tai muut välittäjät) jälleenmyyvät terminointipalveluja unionin operaattoreille, olisi käytettävä tällaisten kauttakulkuoperaattorien soveltamaa tai tarjoamaa terminointimaksua arvioitaessa, onko se saman tasoinen tai alhaisempi kuin tässä asetuksessa säädetyt puhelujen terminoinnin enimmäismaksut.
            
            
               (14)Kun EU:n ulkopuolisen maan operaattorien unioninumeroista kyseisen maan numeroihin soitettavista puheluista perimät terminointimaksut ovat korkeampia kuin unionin yhteiset terminointimaksut, tässä asetuksessa vahvistettuja terminointimaksuja olisi sovellettava kyseisen maan numeroista unioninumeroihin soitettaviin puheluihin, jos komissio kyseiseltä EU:n ulkopuoliselta maalta saamiensa tietojen perusteella katsoo, että kyseisen maan terminointimaksujen sääntely vastaa direktiivin (EU) 2018/1972 75 artiklassa ja sen liitteessä III asetettuja periaatteita. Luettelo tällaiset vaatimukset täyttävistä maista olisi esitettävä tämän asetuksen liitteessä ja sitä olisi sen jälkeen tarpeen mukaan päivitettävä. 
            
            
               (15)Koska puhelun alkuperä määräisi sen, sovelletaanko unionin yhteisiä terminointimaksuja vai ei, on välttämätöntä, että unionin operaattorit kykenevät tunnistamaan soittajan alkuperämaan. Tähän operaattorit voivat käyttää kutsuvan tilaajan tunnistukseen (CLI-tunniste) sisältyvää maatunnusta. Tämän asetuksen moitteettoman soveltamisen varmistamiseksi unionin operaattorien olisi saatava jokaisesta tulevasta puhelusta asianmukainen CLI-tunniste. Unionin operaattoreilla ei olisi velvoitetta soveltaa unionin laajuisia terminointimaksuja sellaisten puhelujen terminointiin, joista CLI-tunniste puuttuu, tunniste on epäkelpo tai tunniste on vilpillinen.  
            
            
               (16)Jotta voitaisiin arvioida tehokas kustannus puhelun terminoinnille hypoteettisessa kiinteässä tai matkaviestinverkossa unionissa direktiivin (EU) 2018/1972 75 artiklan 1 kohdassa ja direktiivin liitteessä III vahvistettujen periaatteiden mukaisesti, laadittiin kaksi kustannusmallia – kiinteän verkon puhelujen terminoinnille ja matkapuhelujen terminoinnille – ottaen huomioon kustannukset kussakin jäsenvaltiossa.
            
            
               (17)Kuulemisprosessissa saadun kustannuksia kussakin jäsenvaltiossa koskevan palautteen pohjalta viimeisteltiin kustannusmallit sekä kiinteille että matkaviestinverkoille. Direktiivin (EU) 2018/1972 liitteen III mukaisesti kustannusmallit tuottivat tulokset, jotka perustuvat tehokkaasti toimivalle operaattorille aiheutuvien kustannusten kattamiseen. Näin ollen enimmäismaksut perustuvat ainoastaan puhelujen tukkutason terminointipalvelun tarjonnasta aiheutuviin lisäkustannuksiin, eli niihin liikenneperäisiin kustannuksiin, jotka olisi vältetty ilman puhelun tukkutason terminointipalvelua.
            
            
               (18)Unionin yhteiset matkapuhelujen ja kiinteän verkon puhelujen terminoinnin enimmäismaksut saatiin käyttäen viitteenä tehokasta kustannusta teetettyjen kustannusmallien perusteella korkeimpien kustannusten maassa, millä varmistettiin, että kustannukset katetaan kaikkialla unionissa, ja tähän lisättiin vähäinen varmuusmarginaali kustannusmallin mahdollisten epätarkkuuksien huomioon ottamiseksi.
            
            
               (19)Tällä asetuksella vahvistettuja unionin yhteisiä puhelujen terminoinnin enimmäismaksuja olisi alettava soveltaa kahden kuukauden kuluttua asetuksen voimaantulosta, jotta operaattoreilla on riittävästi aikaa mukauttaa tieto-, laskutus- ja kirjanpitojärjestelmiään ja tehdä tarvittavat muutokset yhdysliikennesopimuksiinsa.
            
            
               (20)Jos nykyiset keskimääräiset puhelujen terminointimaksut unionissa on huomattavasti korkeampia kuin tulevaisuudessa määrättävät enimmäismaksut eli tässä asetuksessa vahvistetut kustannustehokkaat unionin yhteiset puhelujen terminoinnin enimmäismaksut, olisi sovellettava asteittaista siirtymää, joka on sääntelyssä usein käytetty järjestely. Tällaisissa tapauksissa siirtymän olisi tuloksellisesti helpotettava alhaisempien maksujen käyttöönottoa suhteellisuusperiaatteen mukaisesti.
            
         
         
            
               (21)Kun otetaan huomioon matkapuhelujen terminointimaksujen nykyinen keskiarvo jäsenvaltioissa, olisi määriteltävä siirtymä kohti unionin yhteistä matkapuhelujen terminoinnin enimmäismaksua. Jotta saavutetaan tasapaino nopean täytäntöönpanon ja operaattorien kannalta merkittävien häiriöiden välttämisen välillä, siirtymän olisi käynnistyttävä tasolta, joka on lähellä matkapuhelujen terminointimaksujen nykykeskiarvoa, ja laskettava vuosittain kolmen vuoden aikana niin, että unionin yhteiseen matkapuhelujen terminoinnin enimmäismaksuun päästään vuonna 2024.
            
            
               (22)Tässä asetuksessa säädetään kolmevuotisesta siirtymästä, jolla päästään kustannustehokkaaseen unionin yhteiseen matkapuhelujen terminoinnin enimmäishintaan vuonna 2024. Siirtymäkaudelle ei pitäisi olla tarvetta sellaisten jäsenvaltioiden operaattorien tapauksessa, joiden vuonna 2021 soveltamat maksut ovat unionin yhteisiä matkapuhelujen terminoinnin enimmäismaksuja korkeammat, koska siirtymä vastaa tavoitetta, jonka mukaan unionin yhteisen matkapuhelujen terminoinnin enimmäismaksun täytäntöönpanon vaikutuksia on pehmennettävä.
            
            
               (23)Joissain jäsenvaltioissa matkapuhelujen nykyiset säännellyt terminoinnin enimmäismaksut ovat vuosille 2021, 2022 ja 2023 siirtymässä asetettuja enimmäismaksuja alhaisemmat ja lähellä unionin yhteistä matkapuhelujen terminoinnin enimmäismaksua. Jotta kuluttajahinnat eivät näissä jäsenvaltioissa nousisi säänneltyjen terminointimaksujen tilapäisen nousun vuoksi kyseisissä jäsenvaltioissa pitäisi voida jatkaa matkapuhelujen nykyisten säänneltyjen terminointimaksujen soveltamista siihen vuoteen asti, jona tällä asetuksella säädetty matkapuhelujen terminoinnin enimmäismaksu on samalla tai alhaisemmalla tasolla kuin kyseisten jäsenvaltiot senhetkiset terminointimaksut. 
            
            
               (24)Koska ero kiinteän verkon puhelujen nykyisten keskimääräisten terminointimaksujen ja tässä asetuksessa vahvistetun unionin yhteisen kiinteän verkon puhelujen terminoinnin enimmäismaksun välillä on pienempi kuin matkapuhelujen kohdalla, kiinteän verkon puhelujen terminoinnin osalta ei pitäisi tarvita asteittaista siirtymää. Sen sijaan olisi asianmukaista myöntää tietyille jäsenvaltioille siirtymäkausi, jotta siirtyminen unionin yhteiseen kiinteän verkon puhelujen terminoinnin enimmäismaksuun kävisi sujuvasti ja tarpeettomat viiveet sen soveltamisessa voitaisiin välttää.
            
            
               (25)Kun verrataan nykyisiä kiinteän verkon terminoinnin hintatasoja tietyissä jäsenvaltioissa tällä asetuksella säädettävään unionin yhteiseen kiinteän verkon puhelujen terminoinnin enimmäismaksuun, on perustelua myöntää joillekin jäsenvaltioille siirtymäkausi. Siirtymäkauden olisi alettava tämän asetuksen soveltamisajankohdan alusta ja päätyttävä 31. joulukuuta 2021. Siirtymäkauden ajan kyseisissä jäsenvaltioissa voidaan soveltaa unionin yhteisestä kiinteän verkon puhelujen terminoinnin enimmäismaksusta poikkeavia hintoja.
            
            
               (26)Kyseisissä jäsenvaltioissa, joissa nykyiset kiinteän verkon puhelujen terminointihinnat ovat huomattavasti korkeammat kuin unionin yhteinen kiinteän verkon puhelujen terminoinnin enimmäismaksu, on perustelua myöntää siirtymäkausi, jonka aikana maksut voidaan asteittain sovittaa uuteen enimmäishintaan. Kahta lukuun ottamatta kaikissa jäsenvaltioissa, joissa nykyiset kiinteän verkon puhelujen terminointimaksut ovat yli 0,0875 senttiä minuutilta (unionin yhteinen kiinteän verkon puhelujen terminoinnin enimmäismaksu plus 25 %), kiinteän verkon puhelujen terminoinnin enimmäismaksun pitäisi vuonna 2021 olla nykyinen maksu vähennettynä 20 prosentilla. Puolassa ja Suomessa, jotka eivät toistaiseksi ole noudattaneet komission suosituksessa 2009/396/EY
                  20
                esitettyjä periaatteita ja joissa kiinteän verkon terminointimaksut ovat hyvin korkeita, 20 prosentin vähennys olisi liian pieni askel kohti unionin yhteistä kiinteän verkon puhelujen terminoinnin enimmäismaksua. Siksi niiden enimmäismaksun olisi siirtymäkautena oltava sama kuin siinä jäsenvaltiossa (kyseistä kahta jäsenvaltiota lukuun ottamatta), jossa maksu on siirtymäkautena korkein. Muissa jäsenvaltioissa, joissa nykyiset kiinteän verkon puhelujen terminointihinnat ovat alhaisemmat kuin unionin yhteinen kiinteän verkon puhelujen terminoinnin enimmäismaksu, tai joissa 20 prosentin alennus johtaisi samaan tai alempaan maksuun kuin unionin yhteinen kiinteän verkon puhelujen terminoinnin enimmäismaksu, ei pitäisi soveltaa siirtymäkautta.
            
            
               (27)Euroopan sähköisen viestinnän sääntelyviranomaisten yhteistyöelintä on kuultu direktiivin (EU) 2018/1972 75 artiklan 1 kohdan mukaisesti ja se antoi lausuntonsa 15 päivänä lokakuuta 2020,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               1.Tällä asetuksella säädetään unionin yhteinen matkapuhelujen terminoinnin enimmäismaksu ja unionin yhteinen kiinteän verkon puhelujen terminoinnin enimmäismaksu, joita puhelujen tukkutason terminointipalvelujen tarjoajat voivat periä matkapuhelujen ja kiinteän verkon puhelujen terminointipalveluista.
            
            
               2.Tämä asetus ei rajoita direktiivin (EU) 2018/1972 64 artiklan 3 kohdan, 67 artiklan ja 68 artiklan mukaisia kansallisten sääntelyviranomaisten toimivaltuuksia.
            
            
               3.Asetuksen 4 ja 5 artiklaa sovelletaan unioninumeroista lähteviin ja niihin päätyviin puheluihin.
            
            
               4.Asetuksen 4 ja 5 artiklaa sovelletaan myös sellaisiin EU:n ulkopuolisten maiden numeroista unioninumeroihin tuleviin puheluihin, jotka täyttävät jommankumman seuraavista ehdoista:
            
            
               a)EU:n ulkopuolinen terminointipalvelujen tarjoaja soveltaa unioninumeroista sen verkkoon tuleviin kiinteän verkon puheluihin tai matkapuheluihin enintään 4 tai 5 artiklassa vahvistettujen suuruisia matkapuhelujen ja kiinteän verkon puhelujen terminointimaksuja kunakin vuonna ja kunkin jäsenvaltion osalta, mikä määritellään kyseisten EU:n ulkopuolelle sijoittautuneiden puhelujen terminointipalvelun tarjoajien unionin terminointipalvelujen tarjoajiin soveltamien tai niille ehdottamien hintojen perusteella tai
            
            
               b)kun
            
            
               a)komissio toteaa EU:n ulkopuolisen maan toimittamien tietojen perusteella, että unioninumeroista kyseisen maan numeroihin päätyvien puhelujen terminointimaksuja säännellään noudattaen direktiivin (EU) 2018/1972 75 artiklaa ja sen liitettä III vastaavia periaatteita ja
            
            
               b)kyseinen EU:n ulkopuolinen maa on mainittu tämän asetuksen liitteessä.
            
            
               5.Tämän asetuksen 4 ja 5 artiklassa säädetyt maksut ovat minuuttihintoja (ilman arvonlisäveroa) ja ne laskutetaan sekuntiperusteisesti.
            
            
               2 artikla
            
            
               1.Tässä asetuksessa tarkoitetaan:
            
         
         
            
               a)’matkapuhelujen terminointipalvelulla’ tukkutason palvelua, jota matkapuhelujen välittäminen yleiseen käyttöön osoitettuihin numeroalueisiin eli kansallisiin numerointisuunnitelmiin sisältyviin matkapuhelinnumeroihin edellyttää ja jota tarjoavat operaattorit, joiden määräysvallassa terminointi on ja jotka voivat asettaa tällaisiin numeroihin soitettujen puhelujen terminointimaksut, silloin kun palvelun tarjontatilanteessa on yhteenliitäntä vähintään yhteen toiseen verkkoon, riippumatta käytetystä teknologiasta, yhteenliitäntäportit mukaan luettuina,
            
            
               b)’kiinteän verkon puhelujen terminointipalvelulla’ tukkutason palvelua, jota kiinteän verkon puhelujen välittäminen yleiseen käyttöön osoitettuihin numeroalueisiin eli kansallisiin numerointisuunnitelmiin sisältyviin maantieteellisiin numeroihin ja kiinteän verkon nomadisten palvelujen käyttämiin ei-maantieteellisiin numeroihin ja hätäpalvelunumeroihin edellyttää ja jota tarjoavat operaattorit, joiden määräysvallassa terminointi on ja jotka voivat asettaa tällaisiin numeroihin soitettujen puhelujen terminointimaksut, silloin kun palvelun tarjontatilanteessa on yhteenliitäntä vähintään yhteen toiseen verkkoon, riippumatta käytetystä teknologiasta, yhteenliitäntäportit mukaan luettuina,
            
            
               c)’unioninumerolla’ unionin alueeseen kuuluvien maantieteellisten alueiden E.164-maatunnuksia vastaavaan kansalliseen numerointisuunnitelmaan kuuluvaa numeroa.
            
            
               3 artikla
            
            
               1.Matkapuhelujen tai kiinteän verkon puhelujen terminointipalvelun tarjoaja ei saa veloittaa 4 ja 5 artiklassa säädettyä korkeampaa maksua puhelun välittämisestä loppukäyttäjälle verkossaan.
            
            
               2.Jos puhelujen terminointimaksut on määritelty muussa valuutassa kuin eurossa, 4 artiklan 1, 2, 4 ja 5 kohdassa ja 5 artiklan 1 kohdassa asetetut matkapuhelujen ja kiinteän verkon puhelujen terminoinnin enimmäismaksut muunnetaan kansallisiksi valuutoiksi käyttäen niiden viitekurssien keskiarvoa, jotka Euroopan keskuspankki on julkaissut Euroopan unionin virallisessa lehdessä 1. tammikuuta, 1. helmikuuta ja 1. maaliskuuta 2021.
            
            
               3.Muissa valuutoissa kuin euroissa määriteltyjä matkapuhelujen ja kiinteän verkon puhelujen terminoinnin enimmäismaksuja tarkistetaan vuosittain ja ne päivitetään kunakin vuonna 1. tammikuuta käyttäen niiden viimeisimpien viitekurssien keskiarvoa, jotka Euroopan keskuspankki on julkaissut Euroopan unionin virallisessa lehdessä 1. syyskuuta, 1. lokakuuta ja 1. marraskuuta.
            
            
               4 artikla
            
            
               1.Unionin yhteinen matkapuhelujen terminoinnin enimmäismaksu on 0,2 senttiä minuutilta.
            
            
               2.Matkapuhelujen terminointipalvelujen tarjoajat voivat 1 kohdasta poiketen soveltaa seuraavia matkapuhelujen terminoinnin enimmäismaksuja:
            
            
               a)[voimaantuloa seuraavan kolmannen kuukauden ensimmäisestä päivästä] joulukuun 31 päivään 2021 saakka muissa kuin 3 kohdassa mainituissa jäsenvaltioissa: 0,7 senttiä minuutilta,
            
            
               b)tammikuun 1 päivästä 2022 joulukuun 31 päivään 2022 saakka muissa kuin 4 kohdassa mainituissa jäsenvaltioissa: 0,55 senttiä minuutilta,
            
            
               c)tammikuun 1 päivästä 2023 joulukuun 31 päivään 2023 saakka muissa kuin 5 kohdassa mainituissa jäsenvaltioissa: 0,4 senttiä minuutilta.
            
            
               3.Poiketen 1 kohdasta matkapuhelujen terminointipalvelujen tarjoajat seuraavissa jäsenvaltioissa voivat [voimaantuloa seuraavan kolmannen kuukauden ensimmäisestä päivästä] joulukuun 31 päivään 2021 saakka soveltaa seuraavia matkapuhelujen terminoinnin enimmäismaksuja: 
            
            
               a)Kroatiassa 0,045 HRK minuutilta, 
            
            
               b)Kyproksessa 0,20 senttiä minuutilta, 
            
            
               c)Tanskassa 0,0385 DKK minuutilta, 
            
            
               d)Kreikassa 0,622 senttiä minuutilta, 
            
            
               e)Unkarissa 1,71 HUF minuutilta, 
            
            
               f)Irlannissa 0,43 senttiä minuutilta, 
            
         
         
            
               g)Italiassa 0,67 senttiä minuutilta,
            
            
               h)Maltassa 0,4045 senttiä minuutilta, 
            
            
               i)Alankomaissa 0,581 senttiä minuutilta, 
            
            
               j)Portugalissa 0,36 senttiä minuutilta, 
            
            
               k)Espanjassa 0,64 senttiä minuutilta, 
            
            
               l)Ruotsissa 0,0216 SEK minuutilta.
            
            
               4.Poiketen 1 kohdasta matkapuhelujen terminointipalvelujen tarjoajat seuraavissa jäsenvaltioissa voivat tammikuun 1 päivästä 2022 joulukuun 31 päivään 2022 saakka soveltaa seuraavia matkapuhelujen terminoinnin enimmäismaksuja: 
            
            
               a)Kyproksessa 0,20 senttiä minuutilta, 
            
            
               b)Tanskassa 0,52 senttiä minuutilta, 
            
            
               c)Unkarissa 0,47 senttiä minuutilta, 
            
            
               d)Irlannissa 0,43 senttiä minuutilta, 
            
            
               e)Maltassa 0,40 senttiä minuutilta, 
            
            
               f)Portugalissa 0,36 senttiä minuutilta,
            
            
               g)Ruotsissa 0,21 senttiä minuutilta.
            
            
               5.Poiketen 1 kohdasta matkapuhelujen terminointipalvelujen tarjoajat seuraavissa jäsenvaltioissa voivat tammikuun 1 päivästä 2023 joulukuun 31 päivään 2023 saakka soveltaa seuraavia matkapuhelujen terminoinnin enimmäismaksuja: 
            
            
               a)Kyproksessa 0,20 senttiä minuutilta, 
            
            
               b)Portugalissa 0,36 senttiä minuutilta,
            
            
               c)Ruotsissa 0,21 senttiä minuutilta.
            
            
               5 artikla
            
            
               1.Unionin yhteinen kiinteän verkon puhelujen terminoinnin enimmäismaksu on 0,07 senttiä minuutilta. 
            
         
         
            
               2.Poiketen 1 kohdasta kiinteän verkon puhelujen terminointipalvelujen tarjoajat seuraavissa jäsenvaltioissa voivat [voimaantuloa seuraavan kolmannen kuukauden ensimmäisestä päivästä] joulukuun 31 päivään 2021 saakka soveltaa seuraavia kiinteän verkon puhelujen terminoinnin enimmäismaksuja: 
            
            
               a)Itävallassa 0,089 senttiä minuutilta, 
            
            
               b)Belgiassa 0,093 senttiä minuutilta,
            
            
               c)Kroatiassa 0,0057 HRK minuutilta,
            
            
               d)Tšekissä 0,0264 CZK minuutilta,
            
            
               e)Suomessa 0,111 senttiä minuutilta,
            
            
               f)Latviassa 0,076 senttiä minuutilta,
            
            
               g)Liettuassa 0,072 senttiä minuutilta,
            
            
               h)Luxemburgissa 0,110 senttiä minuutilta,
            
            
               i)Alankomaissa 0,111 senttiä minuutilta,
            
            
               j)Puolassa 0,0164 PLN minuutilta,
            
            
               k)Romaniassa 0,078 senttiä minuutilta, 
            
            
               l)Slovakiassa 0,078 senttiä minuutilta.
            
            
               6 artikla
            
            
               1.Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
            
               2.Sitä sovelletaan [asetuksen voimaantuloa seuraavan kolmannen kuukauden ensimmäisestä päivästä] alkaen. 
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 18.12.2020
            
            
               
                     
                        
                        Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Euroopan parlamentin ja neuvoston direktiivi (EU) 2018/1972 eurooppalaisesta sähköisen viestinnän säännöstöstä (EUVL L 321, 17.12.2018, s. 36).
               
               
                  
                     (2)
                  
                        Komission suositus 2003/311/EY, annettu 11 päivänä helmikuuta 2003, sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (EUVL L 114, 8.5.2003, s. 45).
               
               
                  
                     (3)
                  
                        Komission suositus 2007/879/EY, annettu 17 päivänä joulukuuta 2007, sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (EUVL L 344, 28.12.2007, s. 65).
               
               
                  
                     (4)
                  
                        Komission suositus 2014/710/EU, annettu 9 päivänä lokakuuta 2014, sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY mukaisesti ennakkosääntelyn alaisiksi tulevista merkityksellisistä tuote- ja palvelumarkkinoista sähköisen viestinnän alalla (EUVL L 295, 11.10.2014, s. 79). 
               
               
                  
                     (5)
                  
                        Komission suositus 2009/396/EC, annettu 7 päivänä toukokuuta 2009, kiinteän ja matkaviestintäverkon kohdeverkkomaksujen sääntelystä EU:ssa (terminointimaksusuositus) (EUVL L 124, 20.5.2009, s. 67).
               
               
                  
                     (6)
                  
                        Euroopan parlamentin ja neuvoston direktiivi 2002/19/EY, annettu 7 päivänä maaliskuuta 2002, sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä (käyttöoikeusdirektiivi) (EYVL L 108, 24.4.2002, s. 7), sellaisena kuin se on muutettuna direktiivillä 2009/140/EY (EUVL L 337, 18.12.2009, s. 37).
               
               
                  
                     (7)
                  
                        Puhtaassa BU-LRIC-mallissa puheensiirron tukkutason kohdeverkkopalvelun kustannus kiinteän ja matkaviestintäverkon markkinoilla lasketaan niin, että se kattaa ainoastaan ne kustannukset, joilta vältyttäisiin, jos puheensiirron tukkutason kohdeverkkopalvelua kolmansille osapuolille ei tarjottaisi.
               
               
                  
                     (8)
                  
                        Commission Staff Working Document, Evaluation Report on the Commission's 2009 Recommendation on Termination Rates (Recommendation 2009/396/EC) {SWD(2018) 464 final}. 
                  https://ec.europa.eu/newsroom/dae/document.cfm?doc_id=57662
                   
               
               
                  
                     (9)
                  
                        Kuulemisen tiivistelmäraportti ja vastaukset kokonaisuudessaan julkaistiin 11. joulukuuta 2019. Ne ovat saatavilla osoitteessa: 
                  https://ec.europa.eu/digital-single-market/en/news/summary-report-public-consultation-voice-call-termination-rates
                   
                        Yhteenvetoraportti julkaistiin 13. kesäkuuta 2020. Se on saatavilla osoitteessa: 
                  https://ec.europa.eu/digital-single-market/en/news/synopsis-report-open-consultation-setting-maximum-union-wide-voice-termination-rates
                   
               
               
                  
                     (10)
                  
                        Asiantuntijaryhmän ensimmäisen kokouksen pöytäkirja on saatavilla 
                  täällä
                  .
               
               
                  
                     (11)
                  
                        Asiantuntijaryhmän toisen kokouksen pöytäkirja on saatavilla 
                  täällä
                  .
               
               
                  
                     (12)
                  
                        Ks. 
                  https://ec.europa.eu/info/law/better-regulation/have-your-say/initiatives/1958-Voice-call-termination-rates-in-the-EU-Eurorates-
                   
               
               
                  
                     (13)
                  
                        Selvitys SMART 2017/0091: “Assessment of the cost of providing mobile telecom services in the EU/EEA countries”, Axon Partners Group Consulting, julkaistu 24. heinäkuuta 2019, saatavilla 
                  täällä
                  .
               
               
                  
                     (14)
                  
                        Selvitys SMART 2018/0014: “Assessment of the cost of providing wholesale voice call termination services on fixed networks in the EU/EEA countries”, julkaistu 26. marraskuuta 2019, saatavilla 
                  täällä
                  .
               
               
                  
                     (15)
                  
                        Mukana oli alun perin 31 EU-/ETA-maata, mutta tietojen saatavuuden perusteella kustannusmalleja laadittiin vain 28. Islanti, Liechtenstein ja Luxemburg päättivät jättäytyä pois matkaviestinnän kustannusmallin datankeruuprosessista. Suomi, Islanti ja Liechtenstein eivät osallistuneet kiinteän verkon kustannusmallin datankeruuprosessiin.
               
               
                  
                     (16)
                  
                        Matkaviestinnän kustannusmallin osalta ohjauskomiteassa oli asiantuntijoita myös BERECin verkkovierailutyöryhmästä, koska matkaviestinnän kustannusmallissa arvioitiin myös verkkovierailujen tukkukustannuksia.
               
               
                  
                     (17)
                  
                        Komission suositus 2009/396/EC, annettu 7 päivänä toukokuuta 2009, kiinteän ja matkaviestintäverkon kohdeverkkomaksujen sääntelystä EU:ssa (terminointimaksusuositus) (EUVL L 124, 20.5.2009, s. 67).
               
               
                  
                     (18)
                  
                        Tällainen tilanne on Bulgariassa, Sloveniassa, Unkarissa, Ranskassa ja Virossa.
               
               
                  
                     (19)
                  
                        EYVL L 321, 17.12.2018, s. 36.
               
               
                  
                     (20)
                  
                        Komission suositus 2009/396/EC, annettu 7 päivänä toukokuuta 2009, kiinteän ja matkaviestintäverkon kohdeverkkomaksujen sääntelystä EU:ssa (terminointimaksusuositus) (EUVL L 124, 20.5.2009, s. 67).
               
            
      
    ---documentbreak--- 
      
         
         
            
               LIITE 
            
            
               Luettelo tämän asetuksen 1 artiklan 4 kohdan b alakohdassa tarkoitetuista EU:n ulkopuolisista maista:
            
            
               1.